勉王堯章歸
作者：曾丰
朝代：宋

paragraphs: 君氣如鵰不受韝，君才如駿不受輈。
摩天歷塊少自許，臣視文潜雌少游。
場屋小銛大還鈍，掇第未酬方叔願。
二炊無日足斗升，一擲有時輕百萬。
買臣一出今幾時，非取富貴誓不歸。
倚廬固禿孟母髮，織錦更顰文君眉。
鳳雛知我君之友，相屬逢君試相叩。
豈有五年山上山，未嘗一日口中口。